यातायात सुधार के लिए अनाज मंडी को नई मंडी परिसर में शिफ्ट किया
गेहूं 1565 और सोयाबीन 2750 रुपए प्रति क्विंटल के भाव बिका
भास्कर संवाददाता | कुक्षी
नगर के मुख्य बाजार से यातायात व्यवस्था सुधारने के लिए सब्जी मंडी के बाद अब नगर के सबसे व्यस्त चौराहे विजय स्तंभ पर सुबह से शाम तक लगने वाली अनाज मंडी को नई मंडी परिसर में शिफ्ट किया गया।
गुरुवार को पूजन के बाद उपज की खरीदी की गई। जहां खुले परिसर में किसानों व व्यापारियों को जाम से राहत मिली। मंडी परिसर में पहले दिन मंडी अध्यक्ष मोहनलाल पाटीदार ने अनाज बेचने वाले पहले किसान विजय नेनाजी बर्फा कुक्षी का तिलक लगाकर स्वागत कर उपज खरीदी।
विजय स्तंभ चौराहे से प्रेस क्लब रोड़ पर अनाज मंडी लगने के कारण पूरा दिन भारी यातायात के कारण मार्ग अवरुद्ध रहता था। जिसकी लगातार मिल रही शिकायतों के कारण एसडीएम ऋषव गुप्ता ने कृषि उपज मंडी प्रांगण में अनाज मंडी शुरु करने के लिए निर्देश मंडी समिति को दिए थे।
जिस पर अमल करते हुए समिति ने गुरुवार से साईं मंदिर के समीप मुख्य कृषि उपज मंडी प्रांगण में अनाज मंडी की शुरुआत की। वहीं अनाज मंडी शिफ्ट होते ही प्रेस क्लब मार्ग खुला-खुला नजर आया। चौराहे से शिव कॉटन तक लोडिंग वाहनों की कतारों से लगने वाला ट्रैफिक भी कम हो गया। वहीं व्यापारियों और अनाज बेचने वाले किसानों को भी खुला और व्यवस्थित प्रांगण मिला।
मंडी सचिव एलडी सुखवानी ने बताया मंडी शुरू होने के पहले दिन मंडी में गेहूं, मक्का, उड़द, सोयाबीन, मूंगफली, तुवर आदि की लगभग 187 बोरी की आवक हुई। जिसमें गेहूं की 97 बोरी, मक्का की 50 बोरी, तुवर की 15 बोरी, मूंगफली की 3 बोरी, सोयाबीन की 20 बोरी और उड़द की 2 बोरी आवक हुई। मॉडल भाव में गेहूं 1565 रु. प्रति क्विंटल, मक्का 1500 रु., तुवर 3200 रु., मूंगफली 4400 रु., सोयाबीन 2750 रु., उड़द 4775 रु. प्रति क्विंटल के भाव बिके। मुहूर्त की खरीदी में किसान संघ के गेंदालाल पाटीदार, रामेश्वर पाटीदार, मुकामसिंह मोगरा सहित अनेक किसानों के साथ व्यापारी उपस्थित थे।
मंडी शुरू होने के पहले दिन सभी जिंसों में 187 बोरी की आवक रही
कुक्षी. नई मंडी में पूजन कर खरीदी शुरू की गई।
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva